SA sal wyd oorleg pleeg oor onttrekking aan strafhofOmar al-Basjir, president van Soedan Maite Nkoana-Mashabane, minister van internasionale betrekkinge en samewerking, het die aankondiging gemaak toe sy gevra is wat die volgende stap is nadat pres. Jacob Zuma die naweek aan afgevaardigdes by die Afrika-unie se beraad in Addis Abeba gesê het Suid-Afrika sal nie voortgaan met sy lidmaatskap van die strafhof nie en dat daar binnekort ŉ aankondiging hieroor gemaak sal word. “Dit sal afhang van hoe ons as land en kontinent behandel word. Daar was geen stem van verdeeldheid onder die 54 lande van die Afrika-unie by die beraad dat Afrikane baie teleurgesteld is oor die manier waarop sake by die strafhof gedoen word nie,” het Nkoana-Mashabane gesê. “Ons beraadslaag steeds met die strafhof. Die regerende ANC-party het dit duidelik gestel dat ons wel sal onttrek as dit nie vrugte afwerp nie. Maar ons sal op ŉ verantwoordelike wyse onttrek.” Die Suid-Afrikaanse regering het erg deurgeloop nadat die Soedanese president Omar Al-Basjir in Junie verlede jaar Suid-Afrika besoek het om die Afrika-unie se beraad by te woon. Die Pretoriase hooggeregshof het toe gelas hy moet in hegtenis geneem word, net voordat hulle gehoor het hy het reeds die land verlaat. Al-Basjir word beskuldig van oorlogsmisdade, misdade teen die mensdom en volksmoord in Soedan se westelike Darfoer-gebied. Twee lasbriewe vir sy inhegtenisneming is in 2009 en 2010 uitgereik. As lid van die internasionale strafhof is Suid-Afrika verplig om Al-Basjir aan die hof uit te lewer.